Ir-Regolament tal-Kummissjoni (KE) Nru 1943/1999
ta’ l-10 ta’ Settembru 1999
li jemenda l-ANNESSI I, II u III tar-Regolament tal-Kunsill (KEE) Nru 2377/90 li jistipula proċedura Komunitarja għat- twaqqif ta’ limiti massimi ta’ residwi ta’ prodotti mediċinali venerenarji fi prodotti ta’ l-ikel li joriġinaw mill-annimali
(Test b’rilevanza għall-ŻEE)
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jwaqqaf il-Komunita Ewropea,
Wara li kunsidrat ir-Regolament tal-Kummissjoni (KEE) Nru 2377/90 tas-26 ta’ Ġunju 1990 li jistipula proċedura Komunitarja għat- twaqqif ta’ limiti massimi ta’ residwi ta’ prodotti mediċinali veterenarji fi prodotti ta’ l-ikel li joriġinaw mill-annimali [1], kif emendat l-aħħar mir-Regolament tal-Kummissjoni (KE) Nru 1942/1999 [2], u b’ mod partikolari l-Artikoli 6, 7 u 8 tiegħu,
(1) Billi, b’mod konformi mar-Regolament (KEE) Nru 2377/90, limiti massimi ta’ residwi jridu jiġu stabbiliti progressivament għas-sostanzi kollha li huma attivi farmakoloġikament li jintużaw fil-Komunità fi prodotti mediċinali veterenarji maħsuba biex jingħataw lill-annimali li jipproduċu l-ikel;
(2) Billi limiti massimi ta’ residwi għandhom jiġu stabbiliti biss wara li jsir eżami fi ħdan il-Kumitat għal-Prodotti Mediċinali Veterenarji ta’ l-informazzjoni rilevanti kollha dwar is-sigurtà ta’ residwi tas-sostanza konċernata għall-konsumatur ta’ prodotti ta’ l-ikel ta’ oriġini mill-annimali u l-impatt ta’ residwi fuq l-iproċessar industrijali ta’ prodotti ta’ l-ikel;
(3) Billi, waqt li jkunu qegħdin jiġu stabbiliti l-limiti ta’ residwi ta’ prodotti veterenarji mediċinali fi prodotti ta’ l-ikel li jorġinaw mill-annimali, huwa meħtieġ li jiġu speċifikati l-ispeċji ta’ annimali li fihom jistgħu jkunu presenti xi residwiijiet, il-livelli li jistgħu jkunu presenti f’ kull waħda mit- tessuti tal-laħam rilevanti miksuba mill-annimal trattat (tessut target) u n- natura tal-residwi li huwa relevanti għas-sorvelljanza tal-residwiijiet (residwi markatur)
(4) Billi għall-kontroll tar-residwi, kif huwa stipulat fil-leġislazzjoni Komunitarja rilevanti, limiti massimi ta’ residwi għandhom normalment jiġu stabbiliti għat- tessuti target tal-fwied jew tal-kliewi; billi, madanakollu, l-fwied u l-kliewi huma spiss imneħħija mill-karkassi li jkunu qegħdin jiċċaqalqu fil-kummerċ internazzjonali, u l-limiti massimi ta’ residwi, għandhom għalhekk dejjem jiġu stabbiliti fir-rigward ta’ tessuti ta’ muskolu jew ta’ xaħam;
(5) Billi, fil-każ ta’ prodotti veterinarji mediċinali intenzjonati biex jintużaw fuq tjur li jbidu, annimali li jagħtu l-ħalib jew naħal ta’ l-għasel, iridu jiġu stabbiliti limiti massimi ta residwi għall-bajd, ħalib u għasel;
(6) Billi l-eprinomectin għandu jiddaħħal fl-Anness II tar-Regolament (KEE) Nru 2377/90;
(7) Billi ċ-cefoperazone u l-atropine għandhom jiddaħħlu fl-Anness II tar-Regolament (KEE) Nru 2377/90;
(8) Billi, sabiex ikunu jistgħu jitlestew l-istudji xjentifiċi, ċ- cefoperazone għandu jiddaħħal fl-Anness III tar-Regolament (KEE) Nru 2377/90;
(9) Billi, sabiex jilħqu jitlestu l-istudji xjentifiċi, it- tul ta’ żmien ta’ validità tal-limiti ta’ residwi massimi provviżjonali preċedentement definiti fl-Anness III tar-Regolament (KEE) Nru 2377/90 għandu jiġi estiż għall-aċidu clavulanic;
(10) Billi għandu jitħalla perijodu ta’ 60 ġurnata qabel id-dħul fis-seħħ ta’ dan ir-Regolament sabiex l-Istati Membri jkunu jistgħu jagħmlu xi aġġustamenti li jistgħu jkunu meħtieġa għall-awtoriżżazzjonijiet biex jitpoġġew il-prodotti veterinarji mediċinali konċernati fuq is-suq li ngħataw b’ mod konformi mad-Direttiva tal-Kunsill 81/851/KEE [3], kif emendata l-aħħar mid-Direttiva 93/40/KEE [4], sabiex jiġu kunsidrati d-dispożizzjonijiet ta’ dan ir-Regolament;
(11) billi l-miżuri preskritti f’dan ir-Regolament huma skond l-opinjoni tal-Kumitat Permanenti dwar Prodotti Veterinarji Mediċinali,
ADOTTAT IR-REGOLAMENT LI ĠEJ:
Artikolu 1
L-Annessi I u II tar-Regolament (KEE) Nru 2377/90 qegħdin jiġu emendati kif jidher fl-Anness ta’ hawn.
Artikolu 2
Dan ir-Regolament għandu jidħol fis-seħħ fis-60 jum wara li jiġi pubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot bis-sħiħ u japplika direttament fl-Istati Membri.
Magħmul fi Brussel, fl-10 ta’ Settembru 1999.